กระดาษ ดั๊บเบิ้ล เอ กับยอดขายหมื่นล้าน
ถ้าจะนึกถึงกระดาษหนาๆ คุณภาพดี เชื่อว่าหลายคนน่าจะต้องนึกถึงชื่อ ดั๊บเบิ้ล เอ  รู้หรือไม่ว่า กว่าจะมาเป็นธุรกิจดั๊บเบิ้ล เอ อย่างทุกวันนี้ได้ คุณกิตติ ดำเนินชาญวนิชย์ ผู้ก่อตั้งบริษัท ต้องผ่านเรื่องราวอะไรมาบ้าง  ลงทุนแมนจะเล่าให้ฟัง
18 พ.ค. 2562

กระดาษ ดั๊บเบิ้ล เอ กับยอดขายหมื่นล้าน / โดย ลงทุนแมน
ถ้าจะนึกถึงกระดาษหนาๆ คุณภาพดี
เชื่อว่าหลายคนน่าจะต้องนึกถึงชื่อ ดั๊บเบิ้ล เอ
รู้หรือไม่ว่า กว่าจะมาเป็นธุรกิจดั๊บเบิ้ล เอ อย่างทุกวันนี้ได้
คุณกิตติ ดำเนินชาญวนิชย์ ผู้ก่อตั้งบริษัท ต้องผ่านเรื่องราวอะไรมาบ้าง
ลงทุนแมนจะเล่าให้ฟัง
คุณกิตติ ดำเนินชาญวนิชย์ เกิดในครอบครัวที่อพยพมาจากประเทศจีน
ส่งผลให้ฐานะของครอบครัวไม่ค่อยดีเท่าไหร่นัก
หลังจบชั้นประถมศึกษาปีที่ 1 คุณกิตติต้องลาออกจากโรงเรียน
เพราะว่าครอบครัวไม่มีเงินเพียงพอที่จะส่งเสียต่อได้
คุณกิตติจึงต้องออกมาช่วยทางบ้านทำมาหากินตั้งแต่วัยเด็ก
ไม่ว่าจะเป็น การเก็บไข่ไก่ไปขายที่ตลาด, เก็บของเก่า, ขายขนม
ไปจนถึงการรับจ้างพายเรือเพื่อลำเลียงคนจากกรุงเทพฯ
ไปยังคลองสำโรงในช่วงสมัยสงครามโลกครั้งที่สอง
เมื่ออายุได้ 16 ปี คุณกิตติได้แต่งงานกับ คุณสุรางค์ ดำเนินชาญวนิชย์ 
และเปิดโรงสีข้าวเล็กๆ เป็นของตัวเอง
แต่พอเริ่มทำธุรกิจไปได้ไม่นาน เรื่องไม่คาดฝันก็เกิดขึ้น
โรงสีข้าวไฟไหม้อย่างรุนแรงจนทำให้ไม่สามารถทำธุรกิจต่อไปได้
คุณกิตติจึงกลายเป็นบุคคลที่มีหนี้สินจำนวนมากโดยไม่ทันตั้งตัว
อย่างไรก็ตาม เถ้าแก่ผู้อยู่ในวงการธุรกิจข้าวได้ให้ความช่วยเหลือกับคุณกิตติ เพื่อให้สามารถดำเนินกิจการต่อไป
จนสุดท้ายแล้ว คุณกิตติสามารถใช้หนี้สินจนหมด และรักษาโรงสีของตัวเองไว้ได้
เวลาผ่านไป.. กิจการโรงสีข้าวของคุณกิตติเติบโตขึ้นเรื่อยๆ
คุณกิตติจึงจัดตั้งเป็นบริษัทค้าข้าวที่ชื่อว่า ซุ่นฮั่วเส็ง 
และกลายเป็นผู้ส่งออกข้าวรายใหญ่ของประเทศในเวลาต่อมา
แม้ว่าจะประสบความสำเร็จในธุรกิจข้าวแล้ว
แต่คุณกิตติก็ยังคงต้องการที่จะบุกเบิกเข้าสู่อุตสาหกรรมใหม่ๆ อีก
ซึ่งก็คือ ธุรกิจผลิตกระดาษครบวงจร
หลายคนอาจจะเคยได้ยินว่า
กระดาษ เป็นผลิตภัณฑ์ที่ได้มาจากเยื่อไม้ผสมกับสารเคมีบางอย่าง และรีดออกมาเป็นแผ่น
หรือพูดง่ายๆ ก็คือ การที่จะทำธุรกิจกระดาษครบวงจรได้จำเป็นที่จะต้องมีต้นไม้เพื่อมาผลิตกระดาษเป็นจำนวนมากนั่นเอง
พอเป็นแบบนี้แล้ว คุณกิตติจึงจัดตั้งบริษัทสำหรับทำวิจัยเกี่ยวกับการผลิตกระดาษ จากสวนต้นยูคาลิปตัสที่เคยปลูกไว้มานานแล้ว
ธุรกิจกระดาษได้กลายมาเป็นหนึ่งในธุรกิจที่สำคัญของเครือซุ่นฮั่วเส็ง 
ซึ่งดำเนินการอยู่ภายใต้บริษัทที่ชื่อว่า แอ๊ดวานซ์ อะโกร
สำหรับผลิตภัณฑ์ของบริษัท นอกจากกระดาษยี่ห้อ ดั๊บเบิ้ล เอ ที่เราคุ้นเคยกันเป็นอย่างดีแล้ว
หลังจากที่ธุรกิจสิ่งพิมพ์ค่อยๆ ชะลอตัวลง บริษัทก็ได้แตกไลน์จากธุรกิจกระดาษครบวงจร
ไปสู่ธุรกิจอื่นๆ ที่เกี่ยวข้องเช่น ธุรกิจเครื่องเขียน, อุปกรณ์สำนักงาน และผลิตไฟฟ้า
บริษัท แอ๊ดวานซ์ อะโกร จำกัด (มหาชน) เคยจดทะเบียนเข้าซื้อขายในตลาดหลักทรัพย์แห่งประเทศไทยเมื่อปี พ.ศ. 2537 ภายใต้อักษรย่อ “AA” และทำการซื้อหุ้นคืนเพื่อขอเพิกถอนออกจากตลาดหลักทรัพย์ในวันที่ 17 เมษายน พ.ศ. 2551
ในปี พ.ศ. 2553 บริษัท แอ๊ดวานซ์ อะโกร ได้เปลี่ยนชื่อเป็น บริษัท ดั๊บเบิ้ล เอ (1991) จำกัด (มหาชน)
ตามชื่อตราสินค้า กระดาษดั๊บเบิ้ล เอ ซึ่งเป็นที่รู้จักอย่างกว้างขวาง
และถูกส่งไปขายกว่า 100 ประเทศ ครอบคลุมทุกภูมิภาคทั่วโลก
บริษัท ดั๊บเบิ้ล เอ (1991) จำกัด (มหาชน)
ปี 2559 รายได้ 26,334 ล้านบาท ขาดทุน 2,090 ล้านบาท 
ปี 2560 รายได้ 22,301 ล้านบาท ขาดทุน 880 ล้านบาท 
ปี 2561 รายได้ 21,992 ล้านบาท กำไร 2,320 ล้านบาท
สัดส่วนรายได้ของบริษัท
กระดาษรีมเล็ก 78.3% ซึ่งเป็นการจำหน่ายในต่างประเทศสูงถึง 59.8%
กระดาษรีมใหญ่ 7.5%
เยื่อกระดาษ 6.2%
เครื่องเขียนและอุปกรณ์สำนักงาน 1.1%
ไม้สับ 0.8%
รายได้จากการให้บริการ 2.2%
อื่นๆ 4.0%
เราจะเห็นว่า แม้บริษัท ดั๊บเบิ้ล เอ จะมีการแตกไลน์ไปยังธุรกิจอื่นๆ
แต่สุดท้ายรายได้หลักของบริษัทก็ยังคงมาจากกระดาษรีมที่เราใช้กันในออฟฟิศเหมือนเดิม
ในเรื่องนี้
ใครจะไปคิดว่า
กระดาษที่เราเขียนแล้วขยำทิ้งกันเป็นประจำ
จะสามารถสร้างรายได้เป็นหมื่นล้าน
ผู้ก่อตั้งดั๊บเบิ้ล เอ เริ่มจากไม่มีอะไรเลย
นี่เป็นตัวอย่างของการเริ่มต้น แล้วค่อยๆ ขยายธุรกิจ
บางครั้งเราอาจจะมัวแต่คิดว่า 
ต้นทุนชีวิตคนเราไม่เท่ากัน 
จนทำให้รู้สึกท้อแท้ในชีวิต
แต่ถ้าเราดูถึงชีวิตที่ผ่านมาของคุณกิตติแล้ว
คำว่าต้นทุนชีวิต อาจจะไม่ใช่สิ่งสำคัญเลยก็เป็นได้..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-
-